Farvel Dong: Nu skal energikæmpen hedde Ørsted

Virksomheder Eksklusivt for kunder

Den danske energigigant Dong Energy skal fremover hedde Ørsted - opkaldt efter den verdensberømte danske fysiker Hans Christian Ørsted, der opdagede elektromagnetismen i 1820.



Det afslører selskabets topchef Henrik Poulsen, der har samlet medarbejderne til et live-streamet møde netop nu for at offentliggøre navnet.



Han afslører også, at hele 3000 navne har været i spil. Men Ørsted vandt altså - trods det danske Ø, der ikke findes på andre sprog.



"Vi har gjort et stort arbejde for at finde det rette navn og den rette brand-identitet til vores virksomhed. Vores nye navn er en hyldest til H.C. Ørsteds nysgerrighed, engagement og interesse for naturen, og vores brand-identitet afspejler den nytænkning og dybe forståelse af naturen, som er afgørende for at kunne skabe en verden, der udelukkende kører på grøn energi," siger Henrik Poulsen.



Udelukkende grøn energi



Han fortsætter:



"Det skulle være et navn, man kan lide, og som har en betydning. Det skulle være rodfæstet i historien, men pege mod fremtiden. Vi ville ikke have et rent designer-navn uden substans. Og det skulle også være et navn, der fungerer på tværs af markeder. Og sidst, men ikke mindst, skulle det være et navn, som man kunne registrere legalt."



Han understreger, at 2017 vil blive husket som året, hvor havvind blev billigere end sort energi.



"Det afspejles i de seneste udbud af havvind i Tyskland og Storbritannien. Det har aldrig været tydeligere, at det er muligt at skabe en verden, der udelukkende kører på grøn energi. Tiden er nu inde til, at vi skifter navn for at vise, at vi ønsker at være med til at skabe en sådan verden," siger Henrik Poulsen.



Selve navnet Dong Energy har på den måde været forældet i nogen tid.



Dong står for Dansk Olie og Naturgas, og Dong Energy er massivt på vej væk fra fossile brændstoffer og på vej mod grøn, vedvarende energi - især vindenergi. Allerede i 2023 skal 95 pct. af koncernens energileverancer være grønne.



Oliedel er solgt



Så sent som i weekenden afsluttede Dong, der altså nu skal hedde Ørsted, salget af oliedelen til britiske Ineos, og samtidig blev det meldt ud, at selskabets kraftværker skal stoppe med at fyre med kul.



"Vi har en vision om en verden, der udelukkende kører på grøn energi. Klimaforandringerne er en af de største udfordringer, som verden står overfor i dag, og for at undgå at påføre de globale økosystemer alvorlig skade skal vi fundamentalt ændre den måde, vi forsyner verden med energi på ved at skifte fra sort til grøn energi," siger Thomas Thune Andersen, bestyrelsesformand i Ørsted, i en pressemeddelelse.



Ekstraordinær generalforsamling



Formelt bliver der i dag indkaldt til ekstraordinær generalforsamling 30 oktober for at bede virksomhedens aktionærer om at godkende en ændring af Dong Energys navn til Ørsted.



Ørsted-koncernen omsætter for 61 mia kr. og har 5600 medarbejdere.

